CELEX: 62019CN0076
Language: et
Date: 2019-01-31 00:00:00
Title: kohtuasi C-76/19: Eelotsusetaotlus, mille on esitanud Varhoven administrativen sad (Bulgaaria) 31. jaanuaril 2019 — Direktor na Teritorialna direktsia Yugozapadna Agentsia „Mitnitsi“ pravopriemnik na Mitnitsa Aerogara Sofia versus „Curtis Balkan“ EOOD

6.5.2019   
            
            
               ET
            
            
               Euroopa Liidu Teataja
            
            
               C 155/24
            
         
      Eelotsusetaotlus, mille on esitanud Varhoven administrativen sad (Bulgaaria) 31. jaanuaril 2019 — Direktor na Teritorialna direktsia Yugozapadna Agentsia „Mitnitsi“ pravopriemnik na Mitnitsa Aerogara Sofia versus „Curtis Balkan“ EOOD
      (kohtuasi C-76/19)
      (2019/C 155/31)
      Kohtumenetluse keel: bulgaaria
      
         Eelotsusetaotluse esitanud kohus
      
      Varhoven administrativen sad
      
         Põhikohtuasja pooled
      
      
         Kassatsioonkaebuse esitaja: Direktor na Teritorialna direktsia Yugozapadna Agentsia „Mitnitsi“ pravopriemnik na Mitnitsa Aerogara Sofia
      
         Vastustaja kassatsioonimenetluses: „Curtis Balkan“ EOOD
      
         Eelotsuse küsimused
      
      
                  1.
               
               
                  Kas määruse nr 2454/93 (1) artikli 158 lõiget 3 tuleb tõlgendada nii, et see kujutab endast iseseisvat alust, millele tuginedes korrigeeritakse tolliväärtust, lisades imporditud kauba eest tegelikult makstud või makstavale hinnale litsentsitasu, võtmata arvesse määruse nr 2454/93 artikli 157 sätet?
               
            
                  2.
               
               
                  Kas määruse nr 2454/93 artikli 158 lõiget 3 tuleb tõlgendada nii, et see näeb tolliväärtuse korrigeerimise ette kahes eri olukorras: esiteks olukorras, kus selline litsentsitasu nagu kõnealune on osaliselt seotud imporditud kaubaga ja osaliselt sellele kaubale impordijärgselt lisatud koostisosadega, ja teiseks olukorras, kus litsentsitasu on seotud impordijärgsete teenustega?
               
            
                  3.
               
               
                  Kas määruse nr 2454/93 artikli 158 lõiget 3 tuleb tõlgendada nii, et see näeb tolliväärtuse korrigeerimise ette kolmes olukorras: esiteks olukorras, kus litsentsitasu on osaliselt seotud imporditud kaubaga ja osaliselt sellele kaubale impordijärgselt lisatud koostisosadega, teiseks olukorras, kus litsentsitasu on osaliselt seotud imporditud kaubaga ja osaliselt impordijärgsete teenustega, kolmandaks olukorras, kus litsentsitasu on osaliselt seotud imporditud kaubaga ja osaliselt sellele kaubale impordijärgselt lisatud koostisosadega või impordijärgsete teenustega?
               
            
                  4.
               
               
                  Kas määruse nr 2454/93 artikli 158 lõiget 3 tuleb tõlgendada nii, et see lubab tolliväärtust alati korrigeerida, kui on tuvastatud, et tasutud litsentsitasu on seotud selle kauba impordijärgsete teenustega, mille väärtust määratakse, käesoleval juhul nimelt (tootmis- ja juhtimisalaste) teenustega, mida osutas Bulgaaria äriühingule Ameerika Ühendriikide äriühing, olenemata sellest, kas määruse nr 2454/93 artiklis 157 sätestatud tingimused korrigeerimiseks on täidetud?
               
            
                  5.
               
               
                  Kas määruse nr 2454/93 artikli 158 lõiget 3 tuleb tõlgendada nii, et see kujutab endast tolliväärtuse korrigeerimise erijuhtumit määruse nr 2454/93 artikli 157 alusel ja tingimustel, kusjuures eripära seisneb üksnes selles, et litsentsitasu on vaid osaliselt seotud kaubaga, mille väärtust määratakse, millest tulenevalt tuleb see tasu kohaselt osadeks jaotada?
               
            
                  6.
               
               
                  Kas määruse nr 2454/93 artikli 158 lõiget 3 tuleb tõlgendada nii, et see on kohaldatav ka siis, kui ostja maksab tasu või litsentsitasu kolmandale isikule?
               
            
                  7.
               
               
                  Kas juhul, kui mõlemale eelmisele küsimusele vastatakse jaatavalt, peab kohus litsentsitasu kohasel osadeks jaotamisel kooskõlas määruse nr 2454/93 artikli 158 lõikega 3 kontrollima, kas täidetud on mõlemad artikli 157 lõike 2 tingimused, nimelt kas litsentsitasu on — kas või osaliselt — seotud imporditud kaubaga ja kas seda tuleb tasuda kauba müügitingimusena, ning kui jah, siis kas sellisel kontrollimisel peab kohus arvesse võtma artikli 160 sätet, mille kohaselt on artikli 157 lõike 2 tingimused täidetud, kui tasu maksmist nõuab ostjalt müüja või temaga seotud isik?
               
            
                  8.
               
               
                  Kas määruse nr 2454/93 artikkel 160 on kohaldatav vaid määruse nr 2454/93 artiklis 157 sätestatud üldise korra raames, mil litsentsitasu makstakse kolmandale isikule ja see on tervikuna seotud kaubaga, mille väärtust määratakse, või on see kohaldatav ka juhtudel, mil litsentsitasu on imporditud kaubaga seotud vaid osaliselt?
               
            
                  9.
               
               
                  Kas määruse nr 2454/93 artiklit 160 tuleb tõlgendada nii, et litsentsiandja ja müüja vahelise „seotuse“ mõistega on hõlmatud juhtumid, mil litsentsiandja on ostjaga seotud, kuna ta teostab ostja üle kvaliteedikontrollist kaugemale minevat otsest järelevalvet, või tuleb seda mõistet tõlgendada nii, et litsentsiandja ja ostja vaheline seotus, mida eespool kirjeldati, ei ole piisav, et eeldada (kaudset) seotust litsentsiandja ja müüja vahel, eelkõige kui viimane eitab, et ostja tellitud imporditud kauba hind sõltub litsentsitasu maksmisest, ja samuti eitab, et litsentsiandja suudab tema tegevust tegelikult suunata või piirata?
               
            
                  10.
               
               
                  Kas määruse nr 2454/93 artiklit 160 tuleb tõlgendada nii, et see lubab tolliväärtust korrigeerida vaid juhul, kui mõlemad määruse nr 2454/93 artiklis 157 ette nähtud nõuded on täidetud, nimelt et kolmandale isikule makstav litsentsitasu on seotud kaubaga, mille väärtust määratakse, ja on kõnesoleva kauba müügitingimus, ning lisaks on täidetud tingimus, et litsentsitasu maksmist nõuab ostjalt müüja või temaga seotud isik?
               
            
                  11.
               
               
                  Kas määruse nr 2454/93 artikli 157 lõike 2 esimeses taandes sätestatud nõuet, et litsentsitasu peab olema seotud kaubaga, mille väärtust määratakse, tuleb pidada täidetuks, kui litsentsitasu ja imporditud kauba vahel on kaudne seos nagu käesolevas olukorras, kus kaup, mille väärtust määratakse, on litsentsitud lõpptoote koostisosa?
               
            
         (1)  Komisjoni 2. juuli 1993. aasta määrus (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik (EÜT 1993, L 253, lk 1; ELT eriväljaanne 02/06, lk 3).